Bavuma stadig uit die blokkeTemba Bavuma. Foto: Hansie Linde. Temba Bavuma het vandag amptelik tot die Protea-span teruggekeer nadat hy vroeër sy hand teen Sri Lanka beseer het. Die Proteas se T20-kaptein het eers die knie ter ondersteuning van die Black Lives Matter-beweging gebuig, waarna hy net daarin kon slaag om een lopie van sy eerste 12 aflewerings aan te teken. Hy is uiteindelik vir 31 van 39 balle deur Mohammad Nabi uitgehaal; vir ’n openingskolwer in T20-krieket is dit net hopeloos te stadig. Toegegee, die kolfblad bemoeilik aanvallende kolfwerk en die eerste ses van die Proteas-beurt is eers in die 11de boulbeurt geslaan. Die Suid-Afrikaners kon uiteindelik 145/5 in hul toegelate 20 boulbeurte aanteken – grootliks te danke aan Aiden Markram se 48 lopies van 35 aflewerings. Die 27-jarige Titans-speler het uiteindelik twee viere en twee sesse geslaan. David Miller het ook vir vuurwerk teen die einde van die beurt gesorg, maar hy het hopeloos te min balle trotseer om ’n noemenswaardige verskil te maak. Die Proteas het hul boulaanval met draaiers gelaai, terwyl Dwaine Pretorius en kie vir die nodige variasie sal sorg. Protea-kolfvertoning teen Afghanistan: Temba Bavuma (31 van 39 balle), Quinton de Kock (7 van 7 balle), Aiden Markram (48 van 35 balle), Rassie van der Dussen (21 van 17 balle), Heinrich Klaasen (11 van 8 balle), David Miller (20 van 9 balle) en Dwaine Pretorius (4 van 4 balle).